ועדת העבודה, הרווחה והבריאות, כנסת 20, פרוטוקול מספר 204, 2016-03-14 10:15

אלי אלאלוף: בוקר טוב.

אלי אלאלוף: היום ה-14 במרץ 2016, ד' באדר ב' התשע"ו, השעה 10:15 ואני מתכבד לפתוח את ישיבת ועדת העבודה, הרווחה והבריאות.

אלי אלאלוף: אנחנו דנים בעקבות דיון דחוף שקבעתי אחרי פגישה עם התאחדות התעשיינים בדבר עיכוב ביציאה לביצוע של ההסכם בין התאחדות התעשיינים ומשרד הכלכלה ואנשי האוצר בנושא קורסים שהם אמורים להעביר.

אלי אלאלוף: זה נראה לי כל כך דחוף והצורה שהוצגה נראית לי מספיק קשה כדי שנבקש דיון דחוף.

אלי אלאלוף: לכן אני מודה לכם על שבאתם בהתרעה מאוד קצרה לדיון שאמור להסתיים בעשייה טובה לכולם.

אלי אלאלוף: ברשותכם, נפתח עם משרד הכלכלה.

אלי אלאלוף: שולי, תציג את עצמך ותציג את המצגת.

<שולי אייל: מנהל האגף להכשרה מקצועית במשרד הכלכלה.

<שולי אייל: אנחנו נדבר על עיקרי הפעילות של ההכשרה המקצועית אל מול הפערים שמתפתחים בכוח אדם עובד בתעשייה.

<שולי אייל: אנחנו נדבר על המענים שאנחנו נותנים להתפתחות של הפערים בכוח אדם רלוונטי לתעשייה.

<שולי אייל: יש כאן טבלה של פערים, של משרות פנויות, שמובילה אותנו – מה שנמצא בצד שמאל, זה השכר ההתחלתי באותם מקצועות – ואנחנו רואים שמדובר במקצועות שבסך הכול השכר הוא שכר ראוי.

<שולי אייל: זה סוג של מצפן לתכנית העבודה שלנו.

אלי אלאלוף: אנחנו קיבלנו את זה עכשיו ולכן נתייחס לדיון.

אלי אלאלוף: מה זה אומר כשאתה שם לנו טבלה של מחסור במשרות או באיוש משרות?

<שולי אייל: זה אומר שתכנית העבודה שלנו בקורסים המתוקצבים על ידי המדינה – קורס מתוקצב הוא קורס שהחניך שלומד בו לא משלם כלום אלא נקלט דרך חיילים משוחררים או דרך שירות התעסוקה או מרכזי הכוון שלנו – לטובת כיסוי הפערים.

<שולי אייל: יש הכשרה מקצועית ענפה פי כמה שהיא לא מתוקצבת על ידי המדינה אלא על ידי מוסדות עסקיים שעושים קורסים למיניהם וכדומה, הם בפיקוח שלנו אבל הם לא מתוקצבים.

אלי אלאלוף: אם יש לכם גם משרות פנויות וגם רמת שכר נאותה, למה הקורסים לא מתקיימים?

<שולי אייל: הקורסים מתקיימים.

<שולי אייל: השנה הם מתקיימים אפילו בגדול.

אלי אלאלוף: מתקיימים?

<שולי אייל: כן.

אלי אלאלוף: לפי התחזית שלכם באמצעות הקורסים שאתם עושים כרגע, אפשר יהיה לכסות את כל הפער הזה?

<שולי אייל: לא נצליח לכסות את כל הפער הזה כי התקציב שקיבלנו השנה הוא תוספת דרמטית לעומת שנים קודמות, אבל עדיין הוא רחוק מאוד מאוד משנות השיא.

אלי אלאלוף: כמה מהמשרות הפנויות האלה יאוישו?

<שולי אייל: אני מניח שבקורסים מתוקצבים אנחנו נכסה השנה כ-4,000 עובדים.

<שולי אייל: חשוב לציין שכמו בכל מערכת הכשרה, לא כל מי שאתה מכשיר, בסופו של דבר הולך לעבוד במקצוע.

<שולי אייל: הסקרים שלנו מצביעים על כך שסביב סיום הקורס, כשבעים אחוזים מהמתוקצבים שלנו עובדים באותו מקצוע, אבל כשאתה בודק את זה במרחק של שלוש שנים לסיום הקורס – בערך חמישים אחוזים מהאנשים נשארים במקצוע.

<שולי אייל: עדיין זה מספר יפה בעיני אבל אתה צריך להכשיר יותר.

אלי אלאלוף: זאת אומרת, יש כאן תחזית מול הציפייה של המעסיקים.

<שולי אייל: אנחנו עשינו השנה מפגשים בכל מחוז ומחוז עם מעסיקים, עם נציגי התאחדויות, עם שירות התעסוקה ובנינו את תכנית העבודה מלמטה למעלה ומלמעלה למטה.

<שולי אייל: כלומר, בכל מחוז היה שולחן עגול עם המעסיקים והם דיברו על הפערים והיכן הדברים הם הדברים הקריטיים.

<שולי אייל: זה אחרי הזנחה של שנים שהמדינה כמעט ולא שמה כסף על הכשרת מבוגרים בקורסים מתוקצבים.

<שולי אייל: לכן מיפינו את זה.

<שולי אייל: אחד החסמים הגדולים שהיה לנו הייתה היכולת להוציא את ההכשרה אל הפועל.

<שולי אייל: במרכזי הכשרה ממשלתיים היו לנו עובדי מדינה לצד כאלה שאינם עובדי מדינה ופתרנו את זה על ידי יציאה למכרז שמסתיים ב-27 לחודש, אז יהיו לנו זוכים והזכיינים יפעילו ללא עובדי מדינה את מרכזי ההכשרה הממשלתיים כאשר שם נכון להיום יש את התשתית הטובה ביותר לטובת קורסים עתירי תשתיות.

<שולי אייל: כמו שאמרתי, הכשרות מתוקצבות אלה קורסים שמבוצעים בדרך כלל במוסדות הכשרה ממשלתיים או זכיינים פרטיים.

<שולי אייל: החל מהשנה אלה יהיו זכיינים פרטיים הן בתוך מוסדות להכשרה ממשלתיים והן מחוץ למוסדות ההכשרה הממשלתיים.

<שולי אייל: העברת המקל תיעשה פחות או יותר ביוני.

<שולי אייל: אם יהיו לנו זוכים במכרז באזור מרץ, אני מניח שביוני הזכיין יצטרך לעבוד במרכזי ההכשרה.

אלי אלאלוף: זה תקציב ל-2016?

<שולי אייל: זה בתקציב של 2016.

<שולי אייל: בהחלט.

אלי אלאלוף: זה אומר שעוד לא יצאתם לקורסים במימון 2016.

<שולי אייל: לא, יצאתי.

<שולי אייל: ללא שום קשר למכרז, לא רצינו להמתין למכרז, עם כל ההתפתלויות המשפטיות, מרכזי ההכשרה הממשלתיים עכשיו מלאים בקורסים על בסיס המורים שנותרו לנו כעובדי מדינה והם יישארו עד ה-31 בדצמבר השנה, על בסיס מורים שרכשנו את השירותים שלהם ונצטרך להגיע אתם בסוף לסיכום.

אלי אלאלוף: באמצעות המכללות שאני מכיר?

<שולי אייל: לא.

<שולי אייל: בעיקר לא.

אלי אלאלוף: באמצעות מי?

<שולי אייל: באמצעות מרכזי ההכשרה הממשלתיים שלנו ובאמצעות הארכת התקשרות.

אלי אלאלוף: למשל בעיר שאני קצת מכיר, באר-שבע, יש מרכז הכשרה?

<שולי אייל: לא.

<שולי אייל: הכי קרוב שם הוא באשקלון אבל יש זכיינים - - -

אלי אלאלוף: התעשייה של אזור ים המלח תריץ את החבר'ה שלה לאשקלון?

<שולי אייל: לא.

<שולי אייל: זה אמור להיפתר במכרז הגדול.

אלי אלאלוף: המכרז הגדול של 2016.

אלי אלאלוף: מתקציב 2016.

אלי אלאלוף: זאת אומרת, אתם עלולים לעמוד במצב שהתקציב של 2016 לא ינוצל.

<שולי אייל: לא.

<שולי אייל: הוא ינוצל.

<שולי אייל: הוא כבר מנוצל.

אלי אלאלוף: בהתחייבויות.

<שולי אייל: לא.

<שולי אייל: גם בביצוע.

<שולי אייל: אני יכול לקחת אותך לסיור בתל ארזה בירושלים ואתה תראה את כל הכיתות מלאות בנגרות, ב-CNC, בחשמל.

<שולי אייל: הכיתות מלאות.

<שולי אייל: הפריסה הארצית, כל עוד המכרז לא מתפרסם, היא פחות טובה.

<שולי אייל: כלומר, יש לנו היום בסך הכול חמישה מרכזי הכשרה ממשלתיים ויש לנו עוד כמה זכיינים שמותר לנו לעבוד אתם.

<שולי אייל: לקח לנו בערך שנה מול החשבת הכללית להאריך את ההתקשרויות כי זאת שנה שישית שמאריכים להם את ההתקשרויות ללא מכרז, אבל ברגע שהסתיים המכרז, ביוני אנחנו אמורים להיות בפריסה ארצית.

<שולי אייל: לא המתנו ליוני.

אלי אלאלוף: גם בתוך המערכת הממשלתית, אתם צריכים מכרז?

<שולי אייל: גם בתוך המערכת הממשלתית, כי אני היום במרכזי ההכשרה הממשלתיים, חמישה במספר, יש לי בסך הכול 25 מורים שאינם עובדי מדינה.

<שולי אייל: רוב המורים שם הם לא עובדי מדינה.

<שולי אייל: בשל כך הייתי חייב מכרז, כדי להאריך את ההתקשרויות, גם מחוץ למרכזי ההכשרה הממשלתיים.

<שולי אייל: אם יש עוד מקומות שיש להם סדנאות CNC, סדנאות חשמל, ורוצים לעבוד עם המדינה, זה במכרז.

<שולי אייל: יש לנו מספר לא גדול אבל יש לנו מספר זכיינים כאלה.

אלי אלאלוף: בסדר.

אלי אלאלוף: נתקדם.

<שולי אייל: כמו שאמרתי, יש קורסים שמתבצעים במימון מלא של המדינה.

<שולי אייל: יש את תכנית השוברים.

<שולי אייל: תכנית השוברים, יש עליה כ-35 מיליון שקלים השנה ופה האזרח מממן 25 אחוזים מהשובר והמדינה משתתפת ב-75 אחוזים.

אלי אלאלוף: כמה אנשים נכנסים ב-35 מיליון שקלים?

<שולי אייל: ממוצע של 9,000 שקלים לבן אדם.

<שולי אייל: סדר גודל של 4,000-5,000 אנשים שנכנסים בתכנית השוברים.

<רן מלמד: זאת הבעיה של מימון הביניים, שאנשים צריכים קודם לשלם ורק אחר כך מקבלים החזר.

<שולי אייל: יש עוד כמה בעיות בשוברים.

אלי אלאלוף: אנחנו בדקנו את זה.

אלי אלאלוף: אנחנו ננסה להתמודד עם זה.

<רן מלמד: מה זה מבוגרים?

<שולי אייל: 18 פלוס.

<שולי אייל: זה מינוח.

<שולי אייל: יש לנו כלים נוספים בשיתוף מעסיקים.

<שולי אייל: כיתה במפעל.

אלי אלאלוף: אני הייתי רוצה שנתמקד בהכשרה במקומות ההכשרה ולא בשוברים.

אלי אלאלוף: תנסה להתמקד בזה, כולל הנושא בגללו התכנסנו והוא איך היום יוצאת לדרך התכנית יחד עם התעשיינים, אם יש לך מה להגיד בעניין הזה.

<שולי אייל: אני מציע שבתחום הזה נחכה למיכל צוק.

אלי אלאלוף: בסדר.

אלי אלאלוף: נמשיך.

<שולי אייל: הכשרות שאינן מתוקצבות.

<שולי אייל: ראוי לדעת שיש כארבעים אלף מבוגרים שלומדים בשנה לימודי תעודה בכ-400 מוסדות עסקיים בישראל והמוסדות האלה מפוקחים על ידינו ולא מתוקצבים על ידינו.

<שולי אייל: הרישיון מאתנו, הבחינות מאתנו, תכניות הלימודים מאתנו, אבל אנחנו לא שמים שקל בלימודים האלה.

<שולי אייל: כמו שאמרתי, אחוז הנחשפים למקצוע מקרב הבוגרים שלנו, יש כאן חתך.

<שולי אייל: זה סקר שבוצע בשנת 2014 על כאלה שסיימו את הקורסים ב-2011 וכמה מתוכם נותרו במקצוע.

<שולי אייל: כמו שאמרתי, בערך כמחצית מהאנשים ממשיכים לעבוד שלוש שנים והם עדיין במקצוע אותו הם למדו.

<שולי אייל: שוברים.

<שולי אייל: אמרתי שהחולשה שאני רואה בשוברים היא בעיקר שהכסף הולך לאו דווקא לצרכים של המשק אלא למה שהאנשים מושכים אותם יותר ומפתים אותם יותר.

<שולי אייל: כלומר, המון הולכים לקורסי מינהל, לקוסמטיקה וכן הלאה הגם שהסיכוי שלהם אחרי כן להיקלט במקצועות האלה הוא בין עשרים לשלושים אחוזים.

<שולי אייל: לעומת זאת, אם נסתכל על ההכשרות המתוקצבות בחתך ענפים, נראה שאנחנו יותר ממוקדים בתעשייה, ברכב, בחשמל, באלקטרוניקה, במחשבים, במקצועות שגם התוחלת התעסוקתית גבוהה יותר, גם שכר גבוה יותר וכדומה.

אלי אלאלוף: ברוך הבא חבר הכנסת יוסי יונה.

<שולי אייל: כמו שאמרתי, תכנית עבודה ל-2016 נבנתה עם המעסיקים ובאמת שמנו שם הגדלת החלק היחסי של הכשרות בתחומי החשמל, מתכת, מכונות ומחשבים כי אם אנחנו לא נעשה את זה, כנראה אף אחד לא יעשה את זה.

<שולי אייל: זאת התפתחות התקציב של הכשרה מקצועית במדינת ישראל למבוגרים.

<שולי אייל: כמו שאתם רואים, שנת 2016 היא בהחלט שנת מפנה.

<שולי אייל: תקציב ההכשרה מוכפל.

<שולי אייל: אם נשווה את זה לשנת 2002 שלא מופיעה כאן על הגרף, נראה שאנחנו עדיין רחוקים אבל עדיין זאת בשורה שלא ניתן להתעלם ממנה.

אלי אלאלוף: התחזית שלכם היא ניצול מלא?

<שולי אייל: כן.

אלי אלאלוף: ב-2016.

<שולי אייל: ב-2016.

<שולי אייל: אני עומד מאחורי זה.

<שולי אייל: כלי ההכשרה העיקריים, כמו שאמרתי, להגיע למעסיק ולתת לו כסף על כך שהוא קולט עובד.

<שולי אייל: אני אומר כאן על השולחן, וגם ההתאחדות מכירה את דעתי, שאני לא חושב שזה הכלי הראשון במעלה וגם לא השני במעלה כי מבחינתי ברגע שהעובד עוזב את המפעל, חוזרים אתו לנקודת האפס ברוב המקרים ואני יותר מוכוון כאן במתן כלים לעובד, לאזרח, כדי שהם ישמשו אותו הן במפעל הזה, הן במפעל הבא והן בקריירה הבאה.

<שולי אייל: תכנית עבודה.

<שולי אייל: אמרנו שעשינו בשיתוף עם מעסיקים.

<שולי אייל: על השוברים דיברנו.

<שולי אייל: על כיתה במפעל דיברנו.

<שולי אייל: ה-פרנטה שיפ היא תכנית חדשה שהשקנו אותה השנה בשיתוף עם טבת, עם הג'וינט.

<שולי אייל: זאת תכנית בה אנחנו מגיעים למספר מעסיקים, משכנעים אותם לקלוט מספר עובדים.

<שולי אייל: אנחנו מתחילים את תכנית ההכשרה או במוסד הכשרה ממשלתי או במשהו דומה, היכן שיש לנו סדנה זמינה.

<שולי אייל: הם רצים חודש וחצי-חודשיים רק בהכשרה ואחרי כן הם עוברים לתכנית של שלושה ימי עבודה במקום העבודה.

<שולי אייל: היתרונות של התכנית הן שאלה תכניות הלימוד ספציפית למפעלים הרלוונטיים.

<שולי אייל: כלומר, אנחנו לא משתמשים אך ורק בתכנית המדף.

<שולי אייל: אנחנו מבינים שאיגוד שבבים שרלוונטי לישכר, זה לא איגוד השבבים שרלוונטי לכתר פלסטיק או למשבב.

<שולי אייל: העובדים מכירים את המפעל שלהם, מכירים את מקום העבודה שלהם ויש חיבור הרבה יותר טוב.

<שולי אייל: אנחנו מתכוונים השנה להריץ מעל עשרים קורסים כאלה.

<שולי אייל: כבר הרצנו ואלה הקורסים הראשונים שנפתחו.

<שולי אייל: אתם רואים כאן את אל על, מנועי בית שמש, וולבו, טוטנאוור, המשבב ועוד.

<שולי אייל: בדרך יש את כתר פלסטיק ועוד מעסיקים.

<שולי אייל: התכנית הזאת היא לא המצאה ישראלית אלא היא מועתקת משוויץ וכיום גם האמריקאים מעתיקים אותה.

<שולי אייל: אנחנו חושבים שבהחלט יש לה פוטנציאל אדיר.

<שולי אייל: תהליכי עבודה מרכזיים נוספים.

<שולי אייל: אני לא יודע אם בדרך לכאן שמעתם פרסומות על מקצוע לחיים שצה"ל מציע לחיילים שלו.

<שולי אייל: מקצוע לחיים עם האגף הטכנולוגי לוגיסטי.

<שולי אייל: צה"ל עבד על זה למעלה משנה וחצי ובשנה האחרונה בצורה הדוקה אתנו.

<שולי אייל: פיתחנו להם תכניות לימוד רלוונטיות מפוצלות, חודש בשנה ובסיום השנה, הגם שלמשרד הביטחון יש תקציב שהוא בערך פי שש מאשר לנו - - -

אלי אלאלוף: יש שיתוף פעולה שיטתי?

<שולי אייל: חד משמעית.

<שולי אייל: הקשר עם צה"ל הוא מאוד מאוד הדוק.

<שולי אייל: למעשה עד היום, עת התכנית רצה, הגוף היחידי שעד היום מימן את התכנית הזאת, זה האגף להכשרה מקצועית במשרד הכלכלה.

<שולי אייל: משרד הביטחון עוד לא מצא את הדרך להתקשר ולהוציא כסף על הקורסים האלה.

<שולי אייל: כלומר, כל חייל בצה"ל שהיום עושה את הקורסים האלה, כמאה במספר ועוד חמישים בקנה, עשה את זה מתקציב האגף להכשרה מקצועית.

אלי אלאלוף: מהחיילים?

<שולי אייל: מהחיילים בשירות.

אלי אלאלוף: רק מאה?

<שולי אייל: כרגע.

<שולי אייל: זה לא פתוח לכולם.

<שולי אייל: זה לקחת חיילים.

<שולי אייל: ללא קשר לתכנית הזאת יש עוד מאות חיילים.

<מיכל צוק: זאת תכנית חדשה שאט"ל פיתח בגלל המחסור שגם הם חווים כמו שחווה התעשייה.

<שולי אייל: בעיקר בגדודים.

<שולי אייל: זה פתוח רק לחיילים טכנולוגיים בגדודים.

<שולי אייל: הם באים לחיילים ואומרים להם לך לשרת בגדוד ותהיה מכונאי טנקים או מכונאי נגמ"שים או משהו כזה.

אלי אלאלוף: וההכשרה מתבצעת תוך כדי?

<שולי אייל: לא.

<שולי אייל: את ההכשרה של מכונאי הטנקים הוא יעשה רגיל בבה"ד 20.

<שולי אייל: מה שהתכנית הזאת אומרת, היא אומרת שאתה תקבל איזו תכנית הכשרה שאתה רוצה ולאו דווקא מה שאתה עושה היום בצבא.

אלי אלאלוף: זה לקראת השחרור שלו?

<שולי אייל: לא.

<שולי אייל: חודש בכל שנה הוא יוצא על אזרחי למוסד הכשרה כדי ללמוד.

<שולי אייל: לכן פיתחנו להם תכניות רלוונטיות שיהיו מפוצלות.

<שולי אייל: כלומר, חודש בשנה הוא לומד ואת יתרת הקורס הוא עושה בסיום השירות והוא לא משלם עבורו.

<שולי אייל: זה לא פוגע לו לא בפיקדון שלו ולא במענק השחרור שלו.

<שולי אייל: כלומר, הכול במימון של המדינה.

<שולי אייל: משרד הביטחון אמור לממן את זה אבל מאחר ומשרד הביטחון לא מצליח במשך שנה לצאת מהפלונטר הזה, כרגע הגוף היחידי שמממן את זה, זה האגף שלנו.

<שולי אייל: ללא שום קשר, יש עוד מאות חיילים משוחררים שאנחנו מכניסים אותם לתכניות שלנו, חיילי מכ"ם לקורסי טבחות ובישול בשחרור, ועוד חיילים משוחררים.

<שולי אייל: אני מדבר ספציפית על התכנית הזאת שאמרתי שהיא רלוונטית כי כל מי שנוסע בדרכים שומע את זה עכשיו הרבה בגלי צה"ל, מי שמאזין לגלי צה"ל, כי התכנית הזאת מדובררת הרבה בתחנה.

<שולי אייל: עשינו השנה שיתוף פעולה עם מעסיקים במוסדות לבחינה וריענון של תכניות הלימוד.

<שולי אייל: הזמנו את כל השותפים וביקשנו שיבואו וישפיעו על תכניות הלימוד.

<שולי אייל: אם הם חושבים שתכניות הלימוד לא עדכניות והן מיושנות, אתם רלוונטיים ואנחנו רוצים לשמוע את דעתכם ואתם תהיו דומיננטיים בבניית תכניות הלימוד.

<שולי אייל: אנחנו נכנסים השנה למדרוג מכללות.

<שולי אייל: בשלב ראשוני מדרוג של כל המכללות העסקיות כדי שכל אזרח במדינת ישראל שירצה ללמוד, ייכנס לאתר ויראה באתר של משרד הכלכלה מה הציון שאנחנו נותנים למכללות ומה הציון שהבוגרים שלהן נותנים להן וידע דרך זה לבחור טוב יותר.

<שולי אייל: כרגע זה רק מדרוג מכללות עסקיות ובשלב הבא יהיה גם מדרוג מכללות טכנולוגיות.

<שולי אייל: אנחנו עושים רה ארגון על כל מערך הבחינות שלנו ואנחנו עוברים למערך של בחינות ממוחשב.

<שולי אייל: אקרדיטציה, אפרופו שיתוף פעולה עם צה"ל.

<שולי אייל: אנחנו סורקים עם צה"ל עוד הרבה לפני החוק שהעבירה ענת ברקו את כל המקצועות שצה"ל מלמד ואנחנו עוברים מקצוע מקצוע.

<שולי אייל: פותחים את תיקי הקורס ומה שאנחנו יכולים להכיר בו במיידי, אנחנו נותנים תעודה שלנו, ומה שלא, אנחנו אומרים צה"ל מה הם צריכים להוסיף כדי לקבל תעודה.

<שולי אייל: יתרה מכך, אמרתי לצה"ל שמבחינתי בשחרור, מסוף בתוך צה"ל מוציא תעודות של משרד הכלכלה ולא צריך להגיע למחוז אצלי במשרד הכלכלה אלא שצה"ל ינפיק את התעודות שלנו.

<שולי אייל: אני סומך עליהם שהם יעשו את זה בצורה ראויה אחרי שכמובן נעשה התאמה עם מערכות המידע.

<שולי אייל: אני רוצה שחייל שיוצא מצה"ל ושירת במקצוע ועבד במקצוע מוכר על ידינו, כבר בשחרורו יקבל תעודת מקצוע רלוונטית לאזרחות.

<שולי אייל: לגבי השאלה שלך על גיבוש הסכם עם התאחדות התעשיינים.

<שולי אייל: את זה אני אשאיר לממונה עלי כי היא מובילה את הנושא.

אלי אלאלוף: בבקשה, בואו נעבור לנושא הזה.

<מיכל צוק: בוקר טוב וסליחה על האיחור.

אלי אלאלוף: תציגי את עצמך.

<מיכל צוק: משנה למנכ"ל משרד הכלכלה וממונה על התעסוקה.

<מיכל צוק: אני חושבת שמה ששולי הראה כאן, זה בעצם התחלה של רוח חדשה ושל שינוי שיהיה מאוד מאוד משמעותי באופן שבו אנחנו מכשירים את ההון האנושי של מדינת ישראל.

<מיכל צוק: הנתונים ששולי כאן הראה, ואני יודעת שהתאחדות התעשיינים מצביעה על כך ואני חושבת שאין גורם שלא מצביע על כך, מראים שיש מחסור מאוד מאוד גדול בהון אנושי מיומן, בכישורים הרלוונטיים שנדרשים לתעשייה ולענפים הכלכליים האחרים, גם כאן ועכשיו, וכמובן עם ההתפתחויות הטכנולוגיות העתידיות.

<מיכל צוק: אני חושבת שהחזון שלנו הוא לבוא וליצור כלי הכשרה עדכניים שיהיו לטובת התעשייה והענפים הכלכליים במשק במגוון רחב של מישורים, גם בתכניות לימוד שיהיו יותר עדכניות, ואנחנו פועלים עכשיו כדי להתחיל ולתקף ולעדכן את התכניות ולעשות את זה כל הזמן באופן קבוע, ולא רק אנחנו במשרד הכלכלה.

<מיכל צוק: כלומר, יש צוותים וצריכים להיות צוותים בשיתוף התעשיינים או הגורמים הרלוונטיים לתכניות הלימוד השונות, גם המכללות הרלוונטיות שמלמדות את הנושאים האלה, כדי לראות שבאמת תכניות הלימוד שלנו פוגשות את המציאות ואת הצרכים של השטח.

<מיכל צוק: אני חושבת שאנחנו פועלים, וזה מאוד השתקף מהמצגת, לגיוון ארגז הכלים שלנו.

<מיכל צוק: לא עוד הכשרות כפי שהן היו אלא גם שיפור של כלי ההכשרה הקיימים כך שהם יהיו נגישים יותר וידידותיים יותר ופחות בירוקרטיים ויותר הולמים את הצרכים ויותר מתאימים לצרכים, אבל גם באמת יצירה של כלי הכשרה וארגז כלים חדש.

<מיכל צוק: אני חושבת שבהקשר הזה, יש שני דברים שהם מאוד משמעותיים.

<מיכל צוק: האחד, הנושא של כיתה במפעל שהנוהל החדש יצא ממש בשבועות הקרובים ולטעמי ייתן מענה משמעותי לצרכים של התעשייה, והדבר השני שבעיני, אם נסתכל במעוף לא רחוק, שלוש שנים קדימה, כי אנחנו מתחילים עכשיו וההיקף הולך וגדל, הנושא של תכנית הפרנטר שיפ של החניכות, של סטרטר, בה אנחנו משלבים גם את המעסיקים מצד אחד, מהיום הראשון, בגיבוש תכניות הלימודים, בהבניית תכנית הלימודים הספציפית לאותו קורס, וגם יש שם למידה משמעותית בשני אופנים – הלמידה העיונית ולצדה למידה מאוד מאוד משמעותית במקום העבודה.

<מיכל צוק: זה לא משהו קצר אלא זה משהו משמעותי, מודל שוויצרי, מודל שאנחנו לומדים אותו.

<מיכל צוק: ארצות הברית נכנסת לזה מאוד מאוד חזק ומשקיעה מיליונים רבים.

אלי אלאלוף: מתי אנחנו מתחילים?

<מיכל צוק: זה כבר התחיל.

<מיכל צוק: הקורסים הראשונים התחילו עכשיו, בינואר.

<מיכל צוק: אנחנו עושים את זה בשיתוף עם טבת ואני חושבת שגם התאחדות התעשיינים, התחלנו לשתף את כל הגורמים הרלוונטיים, שותפה בנושא הזה.

<מיכל צוק: אני חושבת שאם מסתכלים קדימה, זה יהיה החלק המרכזי אבל לא היחיד.

<קריאה: תגידי לפרוטוקול מה התעריף שהמכללות שעושות סטרטר מקבלות לשעת עבודה.

אלי אלאלוף: סליחה, לא קיבלת את רשות הדיבור.

אלי אלאלוף: נגיע לזה.

<מיכל צוק: אני חושבת שבעיני זה באמת החזון.

<מיכל צוק: גם כאן, אם צריך, הכנו משהו לגבי הנושא המשמעותי הנוסף שהוא המכללות אבל זה לא קשור.

<מיכל צוק: זה לא תחליף לזה אלא צריך גם את זה וגם את זה.

<מיכל צוק: אנחנו נדרשים גם להשקיע, לשנות, לשדרג ולתמוך מאוד בצורה משמעותית בנושא של הכשרת ההנדסאים ולצד זה צריך גם לדאוג לתחום ההכשרה.

אלי אלאלוף: אני רוצה להזכיר מה הנושא שעומד לדיון.

אלי אלאלוף: הנושא שעומד לדיון הוא למה הקורסים של התעשייה עוד לא התחילו.

אלי אלאלוף: זה הנושא המרכזי כאשר ליד זה נשמח לקבל עוד מידע.

אלי אלאלוף: אם לא נגיע לזה, דיון החירום שלי יתפספס.

<מיכל צוק: בסדר.

<מיכל צוק: גיבוש של ההסכם עם התאחדות התעשיינים.

<מיכל צוק: בעצם בהסכמה בינינו לבין משרד האוצר והתאחדות התעשיינים יש מסגרת תקציב שמיועדת לנושא של 15 מיליון שקלים מתוך התקציבים של האגף.

אלי אלאלוף: מתוך תקציב האגף לשנת 2016.

<מיכל צוק: לשנת 2016.

<מיכל צוק: נכון.

אלי אלאלוף: עם פוטנציאל להתחדשות כל שנה ושנה לאורך השנים?

<מיכל צוק: אני אשמח.

אלי אלאלוף: זאת לא פעולה חד פעמית.

<מיכל צוק: מבחינתי, אפשר לקחת את ההסכם, אין לי שום התנגדות, להפך, ולעשות אותו כבר מעכשיו הסכם ארוך טווח.

אלי אלאלוף: אם עוד לא התחילו, זה אומר שהסכום הזה לא ינוצל.

אלי אלאלוף: אם הוא ינוצל, הוא ינוצל בשנה הבאה.

<מיכל צוק: אם יתקצבו אותנו בהרשאה להתחייב ולא במזומן, בשמחה.

אלי אלאלוף: תאמרי לנו מה הקריטריונים שקבעו שמעבירים 15 מיליון שקלים לביצוע של הכשרה מקצועית באמצעות התעשיינים.

<מיכל צוק: הדיונים כרגע נמצאים במצב בו יש את מסגרת התקציב.

<מיכל צוק: יש מספר עקרונות מוסכמים על ידינו ומוסכמים אני חושבת על ידי כל הצדדים ויש מספר עקרונות או נושאים שנמצאים כרגע בדיון בנקודת הזמן הזאת, בעיקר בין משרד האוצר להתאחדות התעשיינים ואני אפרט.

אלי אלאלוף: יש כאן מישהו מהאוצר?

<מורן מזור: כן.

<מיכל צוק: אני גם אגיד שמבחינת תפיסתנו, הכלי הזה של הסכם עם התעשיינים, עם ההתאחדות ועם המעסיקים, הוא חלק חשוב בארגז הכלים שצריך להיות לנו.

<מיכל צוק: מה אמור לכלול ההסכם?

<מיכל צוק: ואני כן חייבת לשים כאן על השולחן שההסכם הזה, אנחנו כרגע מדברים על העקרונות שלו, הוא כמובן יצטרך, אחרי שנגבש את כל העקרונות, לעבור את כל האישורים שנדרשים לפי כל חוק ודין.

אלי אלאלוף: יש תחזית מתי רוצים להתחיל את הקורסים?

<מיכל צוק: ברגע שיהיה הסכם.

<מיכל צוק: אני רוצה לומר מה חלקנו, היכן אנחנו נמצאים והיכן אנחנו ממתינים להתייחסות של הגורמים הרלוונטיים.

<מיכל צוק: ההסכם יידרש לפטור החשב הכללי ומשכך, צריכים להיות בו עקרונות מסוימים.

<מיכל צוק: העיקרון הראשון הוא שההתאחדות – ואני חושבת שזה החוזק שלה וזאת יכולת משמעותית שלה – תהיה אחראית למיפוי ולאיתור צורכי ההכשרה בתעשייה, גם במסגרת ההסכם כמובן אבל גם תדע לסייע לנו בכל אותן פעולות שכבר תיארנו קודם כתכניות הלימודים, בתיקוף תכניות הלימודים, שנוכל לפנות אליה בשאלות, בסיוע בגיבוש תכנית העבודה.

אלי אלאלוף: התאחדות התעשיינים לא יודעת עכשיו מה הם הקורסים שהיא רוצה?

<מיכל צוק: זה חלק מההסכם.

<מיכל צוק: היא יודעת.

אלי אלאלוף: עד שההסכם ייכתב, אי אפשר לעשות?

<מיכל צוק: בלי הסכם, אסור.

אלי אלאלוף: אני מציע שההסכם ייכתב לפני שנגיע לסוף.

<מיכל צוק: אני בעד.

אלי אלאלוף: יש תנאים מוקדמים לפני החתימה בדקה ה-90 אבל עד שנגיע לדקה ה-90 צריך לקבוע כמה מהלכים.

<מיכל צוק: כמו מה?

אלי אלאלוף: הקורסים בהם מעוניינים.

אלי אלאלוף: רשימת הקורסים.

<מיכל צוק: אני לא חושבת שתהיה מחלוקת לגבי זה.

אלי אלאלוף: יש רשימה?

אלי אלאלוף: לא חייבת להיות מחלוקת.

אלי אלאלוף: יש לה רשימה?

<מיכל צוק: לי לא ידוע.

<קריאה: יש רשימה של המקצועות החסרים.

אלי אלאלוף: במקצועות האלה שחסרים לכם, יש קורסים קיימים במערכת.

אלי אלאלוף: אתם לא הולכים להמציא.

<מיכל צוק: הרעיון הוא להתחבר לכלים שבעיקרם קיימים ומופעלים כבר היום וליצור משהו שיופעל על ידי הכשרה מוסדית או באמצעות הכלים שלנו או באמצעות שוברים, שזה גם כלי שלנו, חניכה מקצועית שזה חלק משלים לנושא ההכשרה ומענקים לעידוד וקליטה.

אלי אלאלוף: כל זה קיים.

אלי אלאלוף: מה חסר כדי שיהיה הסכם?

<מיכל צוק: המחלוקת, וזה נמצא כרגע, אני לא יודעת אם במחלוקת אבל בדיון ואמרו לנו שיעדכנו אותנו היכן זה עומד ולכן אנחנו ממתינים - - -

אלי אלאלוף: מי אמור לעדכן אתכם?

<מיכל צוק: ההתאחדות והאוצר לגבי התקרה, תקרת התקציב, פר כלי, פר הכשרה, פר OJT, פר מענקים ומה התקרה לבן אדם.

אלי אלאלוף: זאת המצאה חדשה של הגלגל?

<מיכל צוק: זה המקום בו אנחנו עומדים.

<מיכל צוק: לכן אני אומרת שאנחנו ערוכים.

אלי אלאלוף: ברשותך, נבקש מהאוצר ואחר כך מההתאחדות לומר לנו היכן הם עומדים.

<מורן מזור: אני רכז תעסוקה באגף התקציבים.

<מורן מזור: הדיונים בינינו לבין ההתאחדות עוסקים אך ורק בשאלה של מה יהיה סכום ההכשרה פר סטודנט, פר תלמיד.

אלי אלאלוף: אתם לא יודעים?

<מורן מזור: זה בדיונים.

<מורן מזור: זה במשא ומתן.

אלי אלאלוף: אתם לא יודעים היום כמה עולה סטודנט?

<מורן מזור: אנחנו יודעים.

אלי אלאלוף: אתם ממציאים את הגלגל?

<מורן מזור: לא, לא ממציאים שום דבר.

<מורן מזור: יש מודל מול התעשיינים והוא נדון.

אלי אלאלוף: כמה זמן אתם מנהלים משא ומתן בעניין הזה?

<מורן מזור: מנהלים משא ומתן קרוב לשבועיים, משא ומתן רציני ובצורה רצינית על הנושא הזה.

אלי אלאלוף: כמה זמן עוד ייקח לכם לדעתכם?

<מורן מזור: אני מאמין שעוד כמה ימים נצליח לסיים את המשא ומתן.

אלי אלאלוף: אנחנו קובעים שב-1 באפריל בעיקרון אתם יכולים להתחיל את הקורסים.

<קריאה: ה-2 באפריל.

<מורן מזור: אני לא חושב שזאת המחלוקת היחידה.

<מורן מזור: יש עוד מספר נושאים.

<מורן מזור: זאת לא מחלוקת על כסף אלא זה מעט יותר מזה.

<מורן מזור: ההסכם הזה עם התעשיינים ועם משרד הכלכלה הוא הסכם שאמור לעמוד באיזה שהן דרישות מינימליות שתיטיב לתאר אותן מיכל.

<מורן מזור: דרישות משפטיות בגלל שבסוף מדובר בגוף אחד שמקבל את הפעילות הזאת וצריך להסביר למה התעשיינים הם הגוף שעושה את הפעילות הספציפית הזאת ולא גוף אחר ולא במכרז.

אלי אלאלוף: יש עוד גוף תעשייתי?

<מורן מזור: לא.

אלי אלאלוף: ברור שיש להם בלעדיות.

<מורן מזור: בוודאי שיש לתעשיינים את הייחודיות שלהם אבל כמובן שצריכים לכלול את הייחודיות של התעשיינים בתוך ההסכם.

<מורן מזור: לכן התעשיינים צריכים להביא כל מיני יתרונות שיש להם, יתרונות מובנים, לתוך ההסכם.

אלי אלאלוף: אתם שומעים לפעמים מה אתם אומרים?

אלי אלאלוף: הם צריכים לפרט מה הייחודיות שיש בתעשייה?

<מורן מזור: לא, לא לפרט.

<מורן מזור: זה צריך לבוא לידי ביטוי בתוך ההסכם כמו למשל התעשיינים צריכים להכניס את רשימת המקצועות.

אלי אלאלוף: יש לכם עניין להוציא לפועל הכשרה מקצועית?

<מורן מזור: בוודאי.

<מורן מזור: לכן הקצינו את הכסף.

אלי אלאלוף: למה, סליחה על הביטוי אבל אין לי ברירה אלא להשתמש בו, אתם ממזמזים את זה?

<מורן מזור: לא אנחנו ממזמזים את זה.

אלי אלאלוף: מי ממזמז?

אלי אלאלוף: יש צורך, יש אנשים מובטלים, יש אנשים שרוצים קורסים, יש תקציב, יש ידע אדיר במשרד הכלכלה, יש ידע אדיר במוסדות שאני מנחש מה הם עושים, ולא מצליחים לגמור את זה בפרק זמן שנראה סביר?

אלי אלאלוף: כל הזמן אתם מחדשים כאן דרישות?

אלי אלאלוף: שהתעשיינים יסבירו מה הייחוד שיש אצלם?

אלי אלאלוף: יש לך גוף רפואי שמתעסק בתעשייה?

<מורן מזור: לא.

<מורן מזור: אף אחד לא ביקש.

אלי אלאלוף: תנו להם לעבוד.

אלי אלאלוף: אחר כך יגידו שאני ממליץ לצאת לעבודה לפני הסכם.

אלי אלאלוף: חבר'ה, אני לא מבין מה קורה כאן.

אלי אלאלוף: אני בא ממערכת שרצינו בלילה, בבוקר ביצענו וחלק מהדברים היו גם עם האנשים שיושבים כאן.

אלי אלאלוף: מה קורה כאן?

אלי אלאלוף: אתם לא מרגישים שאתם רק טוחנים, סליחה על הביטוי?

אלי אלאלוף: אפילו מים כבר היו נמחקים.

<מורן מזור: אני חושב שהמודל שהוצע עם התעשיינים הוא מודל ייחודי, יקר, טוב, שאפשר להציע אותו ואכן הצענו אותו.

אלי אלאלוף: שמתם לעצמכם לוח זמנים?

<מורן מזור: יש כאן מודל טוב, יקר, שנדון מול התעשיינים.

<מורן מזור: אני לא חושב שאפשר לגלגל את הכול לפתחנו אלא יש כאן גם צד שני.

אלי אלאלוף: אל תדאג.

אלי אלאלוף: אני לא אוותר לאף אחד.

אלי אלאלוף: היום באנו לדבר עם כולם ולא בטון מנומס.

<מורן מזור: אם נכנסים לפרטים, גם מבינים.

אלי אלאלוף: אני יכול לקבל מהאוצר מועד?

<מורן מזור: מבחינתי, מחר.

אלי אלאלוף: מחר.

אלי אלאלוף: בסדר.

אלי אלאלוף: נעבור לתעשיינים.

אלי אלאלוף: איפה הבעיות?

<מורן מזור: לא הקצינו כסף לחינם.

<דורון קמפלר: ראש אגף עבודה, התאחדות התעשיינים.

<דורון קמפלר: המשא ומתן לא התחיל לפני שבועיים.

<דורון קמפלר: המשא ומתן התחיל אי שם באוקטובר, לקראת דיוני תקציב 2015-2016.

<דורון קמפלר: תקציב כבר יש מנובמבר 2015.

<דורון קמפלר: הנה, עוד רגע נגמר רבעון ראשון של 2016 ועוד אין כלום.

<דורון קמפלר: אז המשא ומתן הוא ארוך, הוא לא קצר, והוא התחיל עוד לפני שמורן הגיע לתפקיד.

<דורון קמפלר: שנית.

<דורון קמפלר: יש כלים קיימים במשרד הכלכלה.

<דורון קמפלר: אתה צודק, לא צריך להמציא שום דבר.

<דורון קמפלר: הכלים קיימים לשלושת הכלים האלה יש הגדרות מאוד ברורות מהו התקציב פר כלי וכשאני אומר כי, הכוונה פנים מוסדי או חוץ מוסדי.

<דורון קמפלר: כמו שאמרת, לא צריך להמציא את הגלגל.

<דורון קמפלר: הכלים קיימים.

<דורון קמפלר: בנהלי משרד הכלכלה מוגדרים גם הסכומים פר כלי ומנסים כרגע למזער את הסכומים, להוריד לסכומים נמוכים יותר וזה כנראה מתוך רצון טוב שאפשר יהיה להכשיר יותר עובדים.

<דורון קמפלר: עמדת התעשיינים, על סמך סקר שעשינו בפברואר, לא לפני עשרים שנים, סקר טרי לחלוטין, היא שבצד השאלה מה המחסור הספציפי במפעל, באילו מקצועות, סקר שהוא מאוד מחזק את מה שכולנו יודעים מנתוני הלשכה המרכזית לסטטיסטיקה אבל הוא הרבה יותר מדויק, בצד השאלה הזאת שאלנו את התעשיינים מהו המסלול הקצר, הנכון והמתאים ביותר להכשיר את העובדים שחסרים להם.

<דורון קמפלר: שמונים אחוזים מהם אמרו און זה ג'וב טריינינג.

<דורון קמפלר: הכשרה פנים מפעלית.

<דורון קמפלר: לכן לא צריך להמציא את הגלגל.

<דורון קמפלר: את זה אפשר היה להתחיל אתמול.

<דורון קמפלר: כאשר מחברים את הכול להסכם, וההסכם, אחרי שיהיה – עוד אין אפילו טיוטה מוסכמת – ויצטרכו את ההליך של פטור ממכרז, אתה אופטימי אם ב-2016 נוציא על זה משהו.

<דורון קמפלר: אני לא מאמין.

<רן מלמד: אני הייתי רוצה לשאול שאלה שחסרה לי מהמצגת המאוד יפה והיא ההתפלגות של ההכשרות והחלוקה לפי גיל העובדים או דורשי העבודה ובמיוחד הייתי ההתייחסות לגילי 45 פלוס.

<רן מלמד: אם אפשר לקבל איזה שהם נתונים.

אלי אלאלוף: אני מכיר את הדיוקים שלך אבל הם מספרים דיון.

אלי אלאלוף: בוא נישאר בדיון הכללי.

אלי אלאלוף: אני מבקש מנציגי המכללות וגם מנציגי צה"ל לומר מה דעתכם, האם אתם יכולים לעזור להוציא את זה לפועל, כי החלק הבירוקרטי קיים.

אלי אלאלוף: תעזבו את ההסכם.

אלי אלאלוף: אני רוצה לדעת אם מחר בבוקר היו באים ואומרים לכם שהנה הגדרות הקורסים באמצעות התעשיינים, כמה זמן ייקח לכם להתחיל להפעיל אותם?

אלי אלאלוף: בשילוב של התעשייה, כחלק של התעשייה.

<דב תמיר: אם מותר לי, הקדמה קצרה?

אלי אלאלוף: כן, אבל קודם כל שם ותפקיד.

אלי אלאלוף: אני מכיר, וגם מוקיר, אבל לא כולם מכירים אותך.

<דב תמיר: מנכ"ל המכללה הטכנולוגית באר שבע.

<דב תמיר: אני רוצה ברשותך הקדמה קטנה.

<דב תמיר: כמי שקיבל בשעתו פרס ישראל, אתה אדוני היושב ראש, ולומר שאני חושב שכרגע לפי המצגת שראיתי כאן, מגיע משרד הכלכלה פרס ישראל.

<דב תמיר: הדברים שרשומים כאן, אכן זאת מהפכה גדולה.

<דב תמיר: בפועל אני יכול להגיד, אדוני היושב ראש, שבמכללה הטכנולוגית באר שבע – ואני מדבר כרגע רק על הכשרה מקצועית ואני רוצה להדגיש שנושא ההנדסאים הוא סיפור אחר – אצלנו למדו אלפיים אנשים בחצר הכשרה מקצועית בכל התחומים, בבאר שבע ושלוחותיה, ובחלק מהדברים אפילו אתה היית שותף.

<דב תמיר: מה שקורה היום זה שיש לנו כרגע אפס פעילות.

<דב תמיר: זאת אומרת, כל מה שנאמר כאן זה מאוד יפה אבל אין כלום.

<דב תמיר: רבותיי, אין כלום.

<דב תמיר: אני חושב שזאת שערורייה.

<דב תמיר: זה פשוט דבר בלתי נסבל שאין היום הכשרה מקצועית במדינת ישראל.

<דב תמיר: מי שבא אלי אם ואוצ'ר, הוא הולך ללמוד בניית ציפורניים וסלון קוסמטיקה שנמצא שני רחובות ממני והוא לא בא ללמוד מקצועות טכנולוגיים שהתאחדות התעשיינים צריכה.

<דב תמיר: מה שקורה כאן, זאת שערורייה.

<דב תמיר: אני מצטער אם אני מדבר מרגש, אבל זה דבר בלתי נסבל וזה נמשך ונמשך.

יוסי יונה: מה הסבר שלך לכך?

יוסי יונה: יש לך הסבר מדוע יש את ההעדפות האלה?

<מיכל צוק: זה שינוי הכיוון שיהיה כבר השנה.

<דב תמיר: ההסבר שלי מתחיל איפה שהוא בחוק ההסדרים בשנת 2003 כאשר בעצם שינו את תנאי הזכאות.

<דב תמיר: זאת אומרת, גם אם היום תבואנה תכניות מיוחדות, ואני שמעתי כאן שיש כל מיני תכניות גרנדיוזיות והייתה התייעצות וכולי, אני מבקש לדעת מגברת מיכל צוק עם איזה מהמכללות במדינת ישראל שעוסקות בהכשרה מקצועית התייעצתם.

<דב תמיר: עם איזה מומחים, ויש מומחים בעשרות מכללות, התייעצתם?

<דב תמיר: מי עזר לכם?

<דב תמיר: אנחנו מוכנים לבוא ולעזור, אנחנו לא נגד אלא אנחנו בעד, אבל זה בלתי נסבל שהיום אין הכשרה במדינת ישראל ואף אחד לא רוצה את זה ואף אחד לא מתקצב את זה.

<דב תמיר: נשאלה כאן שאלה לגבי הסיבה.

<דב תמיר: בתעריף שהיום משולם, אין מכללה שתעשה את העבודה.

<דב תמיר: אין מרכז שיעשה את העבודה אלא אם כן – ואני שם את זה כאן על השולחן – חצי מהשעות הוא לא ייתן.

<דב תמיר: זאת המציאות וצריך להבין את זה.

<דב תמיר: היום בתעריף שמשולם על ידי משרד הכלכלה, שום מקום לא יחזיק מעמד אלא אם כן לא ייתן את השעות, אלא אם כן לא יפצל קבוצות לקבוצות מעבדה קטנות.

<דב תמיר: בנוסף לכך יש את הציוד המיושן שגם זה סיפור נוסף.

<דב תמיר: המדריכים בינתיים נעלמו.

<דב תמיר: הבעיות הן מאוד מאוד סבוכות.

יוסי יונה: יש את האינסנטיב לך כמכללה מקצועית ואני התכוונתי כשאתה הבאת את הדוגמה של הנערה שהולכת ללמוד בניית ציפורניים ולא רוצה לבוא אליך, שם זה מהלך של תמריצים שליליים וחיוביים אחרים.

יוסי יונה: הכוונה שלי הייתה לגבי מערך התמריץ השלילי או החיובי, למה היא לא תבוא אליך.

אלי אלאלוף: הצטרף אלינו חבר הכנסת מייקל אורן.

<דב תמיר: בעבר צעיר – או כאן מבוגר, לפי ההגדרה של המשרד – שהיה בא ללמוד, לא שילם במשך הלימודים וקיבל או הבטחת הכנסה או דמי אבטלה.

אלי אלאלוף: ברשותך, דב, תרשה לי.

אלי אלאלוף: אני כינסתי דיון חירום כדי להתחיל בקורסים.

אלי אלאלוף: היסטוריה, בעוד מאה שנים, כשנזדקן.

אלי אלאלוף: אני רוצה לפתוח קורסים מחר.

אלי אלאלוף: איך עושים את זה אצלך, באמצעות התקציב של התעשייה?

אלי אלאלוף: איך אנחנו עושים את זה?

<דב תמיר: אם המכרז שיצא עכשיו לא נפתח, זה בלתי אפשרי.

<דב תמיר: אם למדתם את המכרז החדש שיצא, והבנתי שעכשיו הוא נדחה עד ה-20, מכרז של הכשרה מקצועית במדינת ישראל שהוא הזוי לחלוטין, לא הגיוני ומעמיד מכשולים.

<קריאה: לא ייגשו אנשים?

<דב תמיר: הוא מעמיד מכשולים בלתי רגילים.

<דב תמיר: לא ייגשו מוסדות מהסוג שלנו כי בתעריפים האמורים לא יבואו אנשים ללמוד וגם אנחנו לא נוכל לשאת בזה.

<דב תמיר: מבחינתנו, אנחנו מחר מוכנים לפתוח קורס, בלי בירוקרטיה, עם תשלום הוגן ועם סיוע בעתיד.

<דב תמיר: בלי בירוקרטיה ובלי התדיינויות עם האוצר.

<דב תמיר: ההתדיינויות של האוצר, הם מגיעים לגן עדן ולגיהינום.

<דב תמיר: זה אף פעם לא נגמר.

<דב תמיר: אני מצטער אם אמרתי דברים שלא הייתי צריך לומר.

מירב בן ארי: אתה אומר דברים נכונים.

מירב בן ארי: אני לא מצליחה להבין למה לא התייעצתם אתם.

<דב תמיר: חברים, אין היום הכשרה מקצועית במדינת ישראל.

<דב תמיר: אני מבקש להקים ועדת חקירה ממלכתית או לשלוח את מבקר המדינה למשרד כדי לבדוק אותו.

<דב תמיר: אני לא מסוגל.

<מיכל צוק: אם אפשר להתייחס כי אני חושבת שהדברים שאתה אומר הם נוגעים ללב.

<דב תמיר: הם גם נכונים.

<מיכל צוק: הם מצביעים על עובדות ואני חושבת שזה משתקף בשקף.

<מיכל צוק: התקציבים של ההכשרה המקצועית במדינת ישראל לאורך השנים ירדו.

<מיכל צוק: מצד שני, השנה הזאת מבחינתנו היא שנת מפנה.

<מיכל צוק: אתם יכולים להסתכל כאן ולראות שהצלחנו - - -

אלי אלאלוף: ליד המשפטים הגדולים האלה, תכל'ס.

<מיכל צוק: אני רוצה לומר את התכל'ס.

<מיכל צוק: יש גם מערכת שהיא מערכת שבה מדינה פועלת וכולנו מחויבים לה.

<מיכל צוק: אני לא יודעת, הלוואי שהייתי יכולה למרות שגם כאן יותר מדי אנשים יכולים ואחר כך אומרים דברים לא נכונים ולא ישרים שנעשים.

<מיכל צוק: הדרך שלנו להעביר משאבים היא לפי כללים מסוימים.

<מיכל צוק: הכללים האלה הם או הסכמים למשל עם ההתאחדות או בדרך מכרזית.

<קריאה: אבל כמה אנשים יוכשרו?

<מיכל צוק: לצד זה שהצלחנו להביא מערכת שבמשך למעלה מעשור הידרדרה, והיא לא הידרדרה רק - ואני שמה את זה על השולחן – בגלל היקפי המשאבים שלה.

<מיכל צוק: היה כאן איזשהו דיון ואמרתם ביצה ותרנגולת, אבל אני לא בהיסטוריה אלא גם באמת הצורך שלנו היום, ואנחנו עושים באמת לילות כימים כדי לשפר את כלי ההכשרה.

<מיכל צוק: לא בכדי אנחנו במודל של הפרטנר שיפ, לא בכדי אנחנו עושים מאמץ לעשות את ההסכם עם התאחדות התעשיינים, לא בכדי אנחנו יושבים ומנסים לקיים תכניות עבודה משותפות עם צה"ל.

<מיכל צוק: בלי משאבים, בוודאי שאי אפשר לעשות את זה.

אלי אלאלוף: פעם שנייה שאנחנו נפגשים בשבועיים האחרונים ופעם שנייה אני מקבל הרצאה מבריקה על הנושא אבל תכל'ס, לא.

אלי אלאלוף: לפי מה שאני שומע כרגע, כולל ממך, לא תהיה הכשרה מקצועית ב-1 לספטמבר 2016.

<מיכל צוק: לא, לא נכון.

אלי אלאלוף: לא תהיה.

אלי אלאלוף: בעיני מה שיש, זה טוב.

אלי אלאלוף: אני אפילו לא שופט אם הוא טוב, אבל מה שחסר זה שאתם לא מנצלים הכול ב-1 לספטמבר.

<מיכל צוק: אתה שואל לגבי הסכם התעשיינים?

אלי אלאלוף: הסכם תעשיינים, המכרז שאתם מפרסמים.

<שולי אייל: במכרז יהיו זוכים.

<שולי אייל: ניגשו עתיד, המכללה למינהל - - -

אלי אלאלוף: כל אלה שאני לא אוהב.

אלי אלאלוף: תמשיך ברשימה.

אלי אלאלוף: כל אלה שאני לא אוהב.

אלי אלאלוף: לא הקמנו מדינה כדי לתת לגופים פרטיים להתעשר.

אלי אלאלוף: זאת לא המטרה.

אלי אלאלוף: המדינה הקימה גופים מקצועיים כדי להכשיר כוח אדם וצריך לדאוג להם לפני שדואגים לכיס הפרטי של אדון זה או אחר.

אלי אלאלוף: באמת, תפסיקו עם זה ותתמודדו עם זה.

אלי אלאלוף: אני חייב להגיד לכם שאני מכין הצעת חוק.

אלי אלאלוף: אני בטוח שכל החברים שיושבים כאן יצטרפו אליה.

יוסי יונה: מה שהוא מכין, אני חותם בעיניים עצומות.

אלי אלאלוף: אנחנו מריצים הצעת חוק כדי שיהיה ברור שהעדיפות תינתן קודם כל לגופים הציבוריים ולא רק בנושא הכשרה מקצועית אלא בכלל.

אלי אלאלוף: התקופה הזאת המטורפת של לרוץ על הסכום ולא על התוכן ולא על היכולות, זאת פגיעה ישירה במי שמקבל הכשרה בשם המדינה כי אחר כך אומרים מי זה היה.

אלי אלאלוף: בואו נפסיק את זה.

אלי אלאלוף: שיעשו את זה באוניברסיטאות, זה לא מעניין אותי, אבל העם, זה שזקוק להכנסות יום יומיות, הוא זקוק לגופים מסורים שהאינטרס שלהם הוא לא האינטרס הכלכלי אלא הצלחת הילד והתלמיד והמבוגר.

אלי אלאלוף: יש לי הרגשה, ואני אומר את זה גם לאוצר וגם למשרד הכלכלה, שאתם לא נערכים למעשים בזמן הרצוי.

אלי אלאלוף: אלה מילים קשות מה שאני אומר לכם והכנתי את עצמי וחשבתי שתפתיעו אותי בהחלטות, בהודעות על ביצוע אבל אנחנו עדיין בתיאוריות.

אלי אלאלוף: אם היום תקציב 2016 לא מנוצל בחודש מרץ, יש לי קצת יותר ניסיון משל כולם כאן בניצול תקציבי, אז אתם לא תנצלו אותו.

אלי אלאלוף: אולי תגיעו עם 25 אחוזים במקרה הטוב ביותר, אם תפתחו בספטמבר.

<שולי אייל: הוצאנו כבר שליש מהתקציב.

אלי אלאלוף: תעשה לי טובה, אל תתווכח כי אני אתפוס אותך לא אומר אמת וזה לא נעים.

אלי אלאלוף: אני מבקש, לפני הפגרה, ואני אעשה שמיניות באוויר, לקיים דיון.

אלי אלאלוף: זה אומר בשבוע האחרון של מרץ, לפני ה-3 באפריל.

אלי אלאלוף: אני רוצה לראות תכניות עבודה עם לוח זמנים, עם תקציבים, עם גופים לא מסחריים ותמצאו את הסעיפים המשפטיים הרלוונטיים כולל חשב האוצר - אני מבקש שהפעם האוצר יבוא עם הנציג של חשב המשרד – עם התעשיינים, עם דרישות מכם.

אלי אלאלוף: יש לכם הסכם, יש לכם הסכמה ל-15 מיליון שקלים ואני רוצה לדעת איך מנצלים אותם במלואם.

אלי אלאלוף: תבואו עם רעיון לתקצוב רב שנתי.

אלי אלאלוף: זאת לא סוכריה כדי להרגיע אתכם.

אלי אלאלוף: אם זה מסלול, בבקשה.

אלי אלאלוף: תנצלו - גם התעשיינים - את כל המערכות הציבוריות הקיימות.

אלי אלאלוף: אני רוצה שהדברים האלה יבואו לדיון מעשי לפני הפגרה עם נתונים מדויקים כמה שיותר, עם תחזית של ארגון.

אלי אלאלוף: זה לא מעניין אותי שהתקציב גדל פי שניים לעומת הקודם.

אלי אלאלוף: יש תקציב, בוא נעבוד עליו.

אלי אלאלוף: בואו נראה מה ילך למה, מה חסר כדי שהמערכת תתחיל להזיז את עצמה וכמה אנשים יהיו בהכשרה מקצועית כל חודש עד סוף 2016.

אלי אלאלוף: נתחיל כבר לדבר על מעשים ולא על תיאוריות.

אלי אלאלוף: תיאוריות, אתם יודעים הכול מכל כל.

אלי אלאלוף: הצעת החוק שלנו – ואני מזמין את החברים – שאני מחזיק את העקרונות שלה תוגש מיד אחרי הפגרה.

אלי אלאלוף: אני מזהיר אתכם, אני מוכן להתייעץ לגבי הצעת החוק אבל הצעת החוק תהיה דרקונית כדי שתהיה מעשית מאוד לעומת המצב הנוכחי.

אלי אלאלוף: אבל זה לא במקום כל המהלכים שאנחנו חייבים לעשות במקביל בימים ובשבועות הקרובים.

אלי אלאלוף: אני מבקש מכם, קחו את זה, זה אתגר.

אלי אלאלוף: תבינו שמאחורי כל התיאוריות האלה, יש אנשים מובטלים, יש אנשים מדוכאים ויש אנשים עניים וזה בגללנו, בגלל המערכת שלנו.

אלי אלאלוף: מי שחשוב שבלי ההסכם אי אפשר להתחיל, אתם לא יודעים כמה עולה מורה?

אלי אלאלוף: אני חושב שהגיע הזמן שתפסיקו לצפות לנתונים אחד מהשני אלא תקבעו לעצמכם, תציגו דברים מאוד מאוד מעשיים.

אלי אלאלוף: נכון שאין שר אבל אני לא רוצה להתייחס לזה כי זה לא מעניין.

אלי אלאלוף: אותי מעניין קצה הרצף הזה, הבחור והבחורה המובטלים והעניים שזקוקים לזה.

אלי אלאלוף: אני אומר לכם שבדוח שכתבנו ואת היית שותפה לו, הדוח מוכיח שפחות תעסוקה, יותר עוני.

אלי אלאלוף: זאת לא המצאת הגלגל אלא פשוט עובדה שקופצת לעיניים.

אלי אלאלוף: יש עכשיו כסף, יש לנו אתגר בלתי רגיל ואני שם את עצמי בברוך אתכם.

אלי אלאלוף: אני מוכן לעבוד בשבילכם כמה שתבקשו.

אלי אלאלוף: אנחנו נקבע את הדיון בשבוע שנותר עד לפגרה כדי לדון בדברים מעשיים.

אלי אלאלוף: תבואו עם נתונים ועם בעיות, גם אם יש צורך באוצר להגמיש סעיף כזה או אחר.

אלי אלאלוף: אי אפשר להשאיר את זה כך.

אלי אלאלוף: אני מרגיש שלכולם יש כיסוי תחת, וסליחה על הביטוי.

אלי אלאלוף: מספיק.

אלי אלאלוף: אנשים שזקוקים לכם, לנו, סובלים.

אלי אלאלוף: הם בצד.

אלי אלאלוף: הם כבר התייאשו.

אלי אלאלוף: גילוי נאות אבל מכל הלב.

אלי אלאלוף: אני מכיר טוב את המכללה של באר שבע, אני מכיר אותה טוב מאוד, רק איזה 35 שנים, הפוטנציאל שהיה שם היה מדהים.

אלי אלאלוף: היכולת להוציא מהיום למחר מהלכים היו אדירים.

אלי אלאלוף: עכשיו יש לנו רגולטור שמה שהוא לא יודע לעשות, זה להוציא מהיום לעוד שנה.

אלי אלאלוף: מספיק.

אלי אלאלוף: קחו את הפוטנציאל הזה ותחזירו אותו לתפקד.

אלי אלאלוף: עשרות ילדים מסתובבים ומחפשים לעשות איזו מכה מפני שאין להם מה לעשות.

אלי אלאלוף: כל אלה שעברו משם, שמצאו בזכות ההכשרה המקצועית הזאת פרנסה ועבודה, היום אין להם לאן ללכת למרות שלגבי המנטליות של הילד, יתחילו הפדגוגים לספר לי סיפורי מעשיות.

אלי אלאלוף: אני מבקש מכם.

אלי אלאלוף: אם חבריי חברי הכנסת רוצים להצטרף ולהעיר את הערותיהם, בבקשה.

אלי אלאלוף: יש לנו בהמשך דיון רגיש על ניצולי השואה ולכן אני לא רוצה להאריך מדי.

אלי אלאלוף: אני מבקש שתצאו מכאן ועוד היום תעשו חשבון נפש ותראו מה תוקע מה.

אלי אלאלוף: לפני שיוצאים לפגרה אנחנו רוצים תכנית עבודה מתואמת בין משרד הכלכלה, בין משרד האוצר, בין התאחדות התעשיינים לבין המכללות הציבוריות ואני חוזר ואומר, הציבוריות.

אלי אלאלוף: אנחנו רוצים תכנית עבודה שמאפשרת להוציא לפועל ואני אומר שאני אלחם בכל גוף מסחרי שבא לנצל את התקציבים האלה כי אני יודע מה התוצאות.

אלי אלאלוף: זה לא מפני שהם יודעים לכתוב באדום והחשב של האוצר רוצה דף שכתוב עליו באדום, אז הוא יקבל אותו מיד.

אלי אלאלוף: חברים, התוצאה אחר כך היא שאין לכם יכולת לפקח לא על ההוצאות ולא על ביצוע ואז הגופים האלה חוגגים על כספי המדינה שלנו.

יוסי יונה: אדוני היושב ראש, בכל זאת איזושהי הערה כללית.

יוסי יונה: אני שמח על המגמה שעליה מדברת מיכל ואכן אחת הבעיות המאוד מרכזיות של ההכשרה המקצועית בישראל היא שזה גלגול של התקציבים לאורך השנים ואם קיימת תפנית, בוודאי שאנחנו מברכים עליה.

יוסי יונה: אבל כאן מדברים בעיקר על תכנית ספציפית שהעלות שלה היא 15 מיליון שקלים ואני נוטה להאמין שבעיות של הכשרה מקצועית בישראל, אם אנחנו אכן רוצים לשים אותה בתלם הנכון, זה דבר שכרוך במאות מיליוני שקלים.

יוסי יונה: לכן הדברים שדב הציג כאן, אני חושב שהם משקפים איזו בעיה, בלי להכיר את המערכת, 15 מיליון שקלים רק למכללה של באר שבע והם נעלמים בתוך השקלול או אם תרצו השדרוג של תכניות ההכשרה המקצועית.

יוסי יונה: לכן אנחנו עומדים כאן בפני איזשהו משבר שלטעמי הוא הרבה יותר מבני והרבה יותר עמוק ואחד מהקצוות שלו הוא העניין של תקצוב רחב ממדים של המכללות להכשרה מקצועית ובעיקר אני לחלוטין מסכים עם דבריך, אדוני היושב ראש, בעיקר למכללות שהן מכללות ציבוריות.

<יוכבד פנחסי אדיב: מכללות טכנולוגיות שמטפלות בכל הרצף.

יוסי יונה: תודה לגברתי על התיקון.

יוסי יונה: אני מסכים אתך לחלוטין.

יוסי יונה: הכוונה היא למכללות טכנולוגיות.

יוסי יונה: הצד השני, וזה הצד ששאלתי את דב מדוע הגברת לא באה אליו, אנחנו צריכים לשאול את השאלה האם השכר שהיום קיים במשק לאנשים שאנחנו רוצים למשוך אותם לעבור למכללות הללו, הוא אכן שכר שהוא שכר סביר.

יוסי יונה: אני הסתכלתי על הרשימה הזאת כאן של המקצועות ואני תהיתי כי אתם יודעים, אל מול מה שהיושב ראש אמר כאן לגבי הקשר בין תעסוקה לבין היחלצות מעוני, אנחנו גם מודעים לתופעה מאוד מקוממת שיש המון אנשים היום בשוק העבודה שהם עניים.

יוסי יונה: זאת אומרת, הטענה הזאת שבהכרח עבודה מחלצת מעוני, היא לא נכונה.

יוסי יונה: לכן אני חושב שיש כאן איזשהו משבר של המשק הישראלי בתחום של התעסוקה ויכול מאוד להיות או ברור שזה מה שצריך להיות שתנועת המלקחיים הזאת של השקעה מאוד מסיבית בהכשרה מקצועית, כדי שתעודד אנשים בעלי מקצוע עם הטיית שכר מאוד מאוד גבוהה, כדי שבסוף תשקיעו במכללות הטכנולוגיות ואז לא יהיו לכם קליינטים.

יוסי יונה: לכן אנחנו צריכים לחשוב גם איך אנחנו משדרגים משכורות כדי שהאנשים יגיעו לשוק העבודה.

אלי אלאלוף: אל תפתח את הברוך הלאומי.

אלי אלאלוף: זה ברוך לאומי.

אלי אלאלוף: כרגע יש לנו תקציב חדש מאוד מחמיא.

אלי אלאלוף: בשנים האחרונות הכשרה מקצועית החזירה כסף למדינה.

יוסי יונה: אני יודע.

אלי אלאלוף: זה בדרך כלל עבר בשקט לביטחון.

יוסי יונה: זה מקומם.

אלי אלאלוף: עכשיו יש כסף וזה גלוי.

אלי אלאלוף: יש מערכות עם מקצועיות ועם ידע.

אלי אלאלוף: ביצוע, המילה שלי היא ביצוע.

יוסי יונה: אם לא יבואו לשם מועמדים, תהיה לנו בעיה.

אלי אלאלוף: אני חייב להגיד לך שניצלתי הזדמנות.

אלי אלאלוף: הייתה לי פגישה עם התאחדות התעשיינים.

אלי אלאלוף: כאשר שמעתי שהם לא מסוגלים להוציא לפועל הסכם עם האוצר ועם משרד הכלכלה, אמרתי מי האחרים שיכולים להוציא לפועל.

אלי אלאלוף: בסדר.

אלי אלאלוף: אני שמח שיש מאה חיילים שעושים קורס פעם בחודש, אבל זה בולשיט.

אלי אלאלוף: חבר'ה, מה זה 150?

אלי אלאלוף: זאת בדיחה.

אלי אלאלוף: אתם מנהלים מדינה ולא מכולת דרגה ג'.

אלי אלאלוף: אי אפשר.

אלי אלאלוף: אני לא מבין, יש פה כסף, יש פה ידע, יש כאן צורך, הכול קיים, אז מה שנשאר זה הביצוע, ביצוע בהיקפים הנדרשים בלוח הזמנים הנדרש.

אלי אלאלוף: תבינו, המכרז הזה, כדי שהגברת לא תלך לקורס עשיית ציפורניים, למרות שזה יפה בעיני אחרים, הם צריכים להיערך, אם צריכים לפרסם, הם צריכים לחפש, הם צריכים למיין ואולי צריך קדם קורס ואתם רוצים להיות מוכנים בצורה רצינית לפני ספטמבר?

אלי אלאלוף: מה אתם חושבים, שזה להכניס בשר ולהוציא נקניק?

אלי אלאלוף: חבר'ה, תבינו.

אלי אלאלוף: מי שלא תופס שמדובר בהיערכות נדרשת, על פרויקט שמתחיל בספטמבר עובדים שנה לפני כן אם רוצים להיות רציניים.

אלי אלאלוף: לכן אני חוזר ומסכם.

אלי אלאלוף: בשבוע לפני הפגרה אנחנו נקיים דיון על הצגת נתונים, בעיות ופתרון.

אלי אלאלוף: אנחנו נקדיש לזה שעתיים, גם אם זה יום ראשון או יום חמישי, והדיון יהיה רק בנושא הזה של ההכשרה המקצועית.

אלי אלאלוף: תודה.

אלי אלאלוף: הישיבה נעולה.